
A 25. Színház

A dolgozat alapvető kérdése, hogy a Huszonötödik Színház beletartozik-e a ’70-es évek
színházi újítóinak sorába, vagy nem jelentett többet egy jó politikai kapcsolatokkal rendelkező
író színházi önmegvalósításánál. A színház igazgatója: Gyurkó László író, a rendszerváltást
követően, színházához hasonlóan, sodródott perifériára. A Huszonötödik ma már csak a ’70-
es évek generációjának emlékezetében él. Annak ellenére nem része színháztörténeti
kánonnak, hogy a korabeli kritika által dicsért és a fiatal értelmiség körében rendkívül
népszerű kísérleti színház volt. Ennek okát a Huszonötödik kényes és ambivalens politikai
helyzetében látom: egyszerre volt lojális a politikai rendszerhez, és mégis lázadó. Nevezhető a
kultúrpolitika által támogatott intézménynek, hiszen működhetett, utazhatott külföldre és nem
tiltották be a merészebb előadásait sem, de ennek ellenére sem kapott saját játszóhelyet, amely
az évek folyamán lassan ellehetetlenítette az alkotómunkát. Dolgozatomban interjúk, riportok
és kritikák alapján próbálom felvázolni, hogy működött ez a színház, és milyen művészeti,
ideológiai vagy szervezeti gondolatok tűnnek közel fél évszázaddal később is progresszívnak.
A Huszonötödik tekinthető a mai magyar független színházi szféra egyik előképének, és
emiatt tartom igazán aktuálisnak, ennek az elfeledett színháznak az újra felfedezését.



